**Kontrollutvalget i Hof kommune**

**MØTEPROTOKOLL**

**Dato: 12.mai 2015**

**Møtested: Herredshuset, kommunestyresalen**

**DISSE MØTTE: FORFALL:**

Gunnar Akerholt, leder

Arve Stordal, nestleder

Kari Aakerholt, medlem

**DESSUTEN MØTTE:**

Ragnar Lindås, ordfører

Jorid Sønju, rådmann

Erik Berg, økonomisjef

Linn Therese Bekken, daglig leder Vestfold kommunerevisjon

Orrvar Dalby, daglig leder VIKS/sekretær

**Møteleder:** Gunnar Akerholt

Kontrollutvalgsleder ønsket velkommen.

Innkalling og saksliste ble godkjent og møtet satt kl. 18.30.

**Saksliste:**

**09/15 Godkjenning av protokoll fra møte 3.mars 2015**

**Vedtak**:

Protokoll fra møte i kontrollutvalget 3.mars 2015 godkjennes.

**10/15**  **Bestilling av overordnet analyse 2016-2019**

Saken ble drøftet.

**Vedtak:**

1.Kontrollutvalget bestiller en overordnet analyse for forvaltningsrevisjon for Hof kommune for perioden 2016-2019 fra Vestfold kommunerevisjon. Revisor forutsettes å innhente innspill/synspunkter både fra nåværende utvalg i møtet 25.august 2015, og fra nytt kontrollutvalg etter at det er konstituert. Kostnaden dekkes av midler til tilsyn og kontroll 2015.

2. Basert på overordnet analyse, og etter innspill fra kontrollutvalget, utarbeider sekretariatet forslag til plan for forvaltningsrevisjon for perioden 2016-19 og forslag til plan for selskapskontroll 2016 – 2019.

**11/15 Årsregnskap og Årsberetning 2014 for Hof kommune**

 Økonomisjef og rådmann gjennomgikk hovedpunktene i regnskapet og svarte på spørsmål. Revisor gjennomgikk revisjonsrapporten og sin årsmelding for revisjonsprosessen og svarte på spørsmål.

 **Vedtak:**

Kontrollutvalget har i møte 12. mai 2015 behandlet Hof kommunes Årsregnskap 2014 og Årsberetning 2014.

Grunnlaget for behandlingen har vært det avlagte årsregnskapet, administrasjonssjefens årsberetning, revisjonsberetningendatert 15. april 2014 og revisors årsmelding 2014 til kontrollutvalget vedr. revisjonen av regnskapet 2014. I tillegg har revisor og administrasjonen supplert kontrollutvalget med muntlig informasjon.

Driftsregnskapet viser kr 168 694 752 til fordeling drift og et regnskapsmessig mindreforbruk på kr 0.

***Til økonomistyringen – driften og investeringsregnskapet***

* *Budsjettdisiplinen* innenfor sektorene synes i hovedsak å være tilfredsstillende. Imidlertid har samtlige virksomheter, bortsett fra kulturskolen, et avvik på mellom kr.0,5 og kr.1,5 millioner ift. revidert budsjett. Det samlede overforbruket blir dermed bekymringsfullt stort.

* Regnskapet viser et negativt *netto driftsresultat* på kr. 6 138 411 som utgjør -3,0 % av sum driftsinntekter. Til sammenlikning hadde kommunen i 2013 et positivt netto driftsresultat på 984 327 som utgjorde 0,4 % av sum driftsinntekter. Netto driftsresultat i % av driftsinntektene er en vesentlig indikator på kommunens økonomi. Teknisk beregningsutvalg legger nå til grunn at netto driftsresultat bør ligge på minimum 1,75 %. For å oppfylle dette måtte Hof kommune hatt et positivt netto driftsresultat på kr. 4 144 860, dvs. at resultatet burde ha vært ca. kr.10,3 millioner bedre. Kontrollutvalget er bekymret for forverringen av kommunens økonomiske situasjon og tilrår at nødvendige tiltak blir iverksatt for å bedre netto driftsresultat i årene som kommer.
* *Investeringsregnskapet* er avsluttet i balanse med kr 0,-. Kontrollutvalget vil tilrå at investeringene bør ligge på et minimum i de nærmeste årene for å bedre den økonomiske handlefriheten.

***Til balansen***

* *Langsiktig gjeld*

Langsiktig gjeld omfatter pensjonsforpliktelser og andre lån.

Kontrollutvalget har merket seg at kommunens langsiktige gjeld har økt i 2014 med snaut kr. 30 millioner til kr. 387 171 486. Dette fordeler seg på pensjonsforpliktelser med kr.298,3 mill. og andre lån med kr. 88,9 mill. Økningen i 2014 skyldes i hovedsak økte pensjonsforpliktelser. Lånegjeld pr. innbygger i Hof er på kr.29.000, noe som er vesentlig under landsgjennomsnittet som ligger på

kr.40 638. Imidlertid blir kommunen sårbar for renteøkninger i framtiden, med så små driftsmarginer.

* *Likviditet*

Hof kommune har et ansvar med å sikre at likviditeten til enhver tid er så god at de løpende forpliktelsene kan dekkes. Likviditetsgraden som er forholdet mellom omløpsmidler og kortsiktig gjeld, er redusert til 1,8 i 2014. Likviditetsgraden bør være minst 2,0 for at kommunen skal ha evne til å dekke sine betalingsforpliktelser etter hvert som de forfaller.

Kontrollutvalget konstaterer at kommunens likviditet gradvis har blitt redusert siste årene, og ligger nå under anbefalt nivå.

* *Fond*

Kommunens disposisjonsfond er redusert med ca. kr.1 million i 2014 og utgjør ved utgangen av året kr.6,3 millioner. Størrelsen på disposisjonsfondet er bekymringsfullt, dersom det skulle oppstå uforutsette utgifter. Reduserte fond bidrar også til å presse kommunens likviditet.

***Til den interne kontrollen***

Kontrollutvalget er orientert om oppfølgingen som er utført i 2014 av en konkret misligholdsak avdekket i 2013. Dette har medført et omfattende arbeid for å styrke den interne kontrollen. Kontrollutvalget er tilfreds med hvorledes dette arbeidet er lagt opp.

***Til regnskapstekniske forhold***

Kontrollutvalget støtter seg for øvrig til revisors rapportering gjennom året og viser til revisjonsberetningen. Administrasjonen har tatt til følge de forholdene revisor har bemerket.

***Til grunnleggende rutiner og system***

Etter kontrollutvalgets oppfatning har administrasjonen tilfredsstillende systemer til disposisjon for utførelse av økonomioppgavene.

***Avslutning***

Ut over ovennevnte, har kontrollutvalget ikke ytterligere merknader til Hof kommunes årsregnskap for 2014.

**12/15 Eierskapsutøvelse i Hof kommune**

Rådmannen delte ut en oversikt over Hof kommunes eierskap pr.2015 samt oppdatert selskapsinformasjon for en del av selskapene Hof deltar i. Hun redegjorde videre for hvordan Hof kommune praktiserer sin oppfølging av eierskapene. Hun opplyste at hun deltar i et arbeidsutvalg med to andre rådmenn som utarbeider forslag til felles retningslinjer for eierskapsarbeidet i kommunene i Vestfold. En eierskapsmelding for Hof kommunen forventes å foreligge på nyåret 2016.

 **Vedtak:**

Rådmannens redegjørelse om eierskapsutøvelsen i i Hof kommune tas til orientering.

**13/15** **Referatsaker:**

* Protokoll fra styremøte i VIKS 19.mars 2015.
* Tilsynskalender fra Fylkesmannen i Vestfold.

Sekretæren gjennomgikk referatene og kommenterte disse.

**Vedtak:**

Referatsakene tas til orientering

**14/15 Eventuelt**

Ingen saker.

Alle vedtakene ble fattet enstemmig.

Møtet slutt kl.19.45

Neste kontrollutvalgsmøte er 25.august 2015.

Revetal, 13.mai 2015

for leder av kontrollutvalget i Hof kommune,

Gunnar Akerholt

Orrvar Dalby,

Daglig leder/sekretær

Protokollen sendes til:

Medlemmene

Varamedlemmene

Ordfører

Rådmann

Vestfold Kommunerevisjon